Štatút 
Národného fondu

Článok 1
Predmet

Štatút Národného fondu upravuje jeho postavenie, poslanie, pôsobnosť a zásady vnútornej organizácie  práce.

Článok 2
Zriadenie Národného fondu
   
1.	Národný fond (ďalej len NF) je zriadený na základe Memoranda o porozumení o zriadení NF podpísaného medzi Európskou komisiou a Vládou SR dňa 10. 12.1998 a na základe Uznesenia vlády SR č. 856/98 zo dňa 2.12.1998 na  Ministerstve financií SR.
2.	Národný fond je organizačnou zložkou Ministerstva financií SR a útvar Národného fondu je priamo riadený štátnym tajomníkom, ktorý bol menovaný za splnomocnenca pre Národný fond (NAO - National Authorising Officer).
3.	Národný fond je v zmysle Viacročnej finančnej dohody pre program SAPARD (Uznesenie vlády SR č. 236 zo dňa 15.3.2001) kompetentným orgánom.

Článok 3
Postavenie a účel Národného fondu

Národný fond plní v súlade s Memorandom o porozumení o zriadení NF a Memorandom o porozumení o využití NF pre ISPA (Uznesenie vlády č.34/2001 zo dňa 17.1.2001), Viacročnou finančnou dohodou a Ročnou finančnou dohodou programu SAPARD úlohy súvisiace s prevodom a finančným riadením fondov Európskej komisie (ďalej Komisie) pridelené Slovenskej republike v rámci predvstupových nástrojov PHARE, ISPA a SAPARD. Národný fond bude riadiť pomoc PHARE, ISPA a SAPARD pridelenú Slovenskej republike na základe decentralizovaného systému implementácie. NF vydáva, sleduje a odoberá akreditáciu agentúry SAPARD.

Článok 4
Postavenie splnomocnenca pre NF 

1.	Splnomocnenec pre NF (NAO) v súlade s Memorandom o porozumení o zriadení NF, Memorandom o porozumení o využití NF pre ISPA, Viacročnou finančnou dohodou a Ročnou finančnou dohodou zodpovedá za plnenie nasledovných úloh:

a)	má celkovú zodpovednosť za finančné riadenie PHARE, ISPA a SAPARD fondov; 
b)	požaduje prostriedky od EK
c)	zabezpečuje dodržiavanie pravidiel a postupov vzťahujúcich sa k obstarávaniu, podávaniu správ, finančnému riadeniu, fungovaniu riadneho podávania správ, informačnému systému projektu a má celkovú zodpovednosť za finančné prostriedky PHARE, ISPA a SAPARD, až do ukončenia programu PHARE, do vyplatenia zostatku pomoci ISPA a až do konečného vyúčtovania finančných transakcií v rámci programu SAPARD.
d)	vedie systém finančných výkazov pre všetky fondy ISPA a SAPARD a zodpovedá Komisii za použitie týchto fondov, udržiava finančný spravodajský systém za prostriedky PHARE; 
e)	zabezpečuje dodržiavanie pravidiel PHARE, predpisov a postupov vzťahujúcich sa               k obstarávaniu, podávaniu správ a finančnému riadeniu projektov ako aj k uzatváraniu zmlúv o financovaní, ktoré podpisuje s každou implementačnou agentúrou; 
f)	zabezpečuje riadne podávanie správ a údajov z finančného informačného systému projektov (PERSEUS) Európskej komisii a pravidelnú aktualizáciu systému finančných výkazov fondov ISPA a SAPARD a riadne dodržiavanie postupov výkazov implementačnými agentúrami;
g)	menuje splnomocnencov pre program PHARE (PAO) a sektorových splnomocnencov pre program ISPA (SAO) v príslušnej implementačnej agentúre po porade s národným koordinátorom pre zahraničnú pomoc a národným koordinátorom pre ISPA;
h)	ustanovuje certifikačný orgán pre SAPARD;
i)	zabezpečuje tok národných a iných zdrojov spolufinancovania tak, ako je to vytýčené vo finančných memorandách pre programy PHARE a ISPA a vo Viacročnej finančnej dohode pre program SAPARD;
j)	prevádza finančné prostriedky do implementačných agentúr (IA) podľa mechanizmu stanoveného vo finančnej zmluve;
k)	zúčastňuje sa s EK a koordinátorom národnej pomoci (NAC) na Spoločnom monitorovacom výbore (JMC - Joint Monitoring Committee) pre PHARE a s národným koordinátorom ISPA, EK, prijímateľom a medzinárodnými finačnými inštitúciami na Monitorovacom výbore ISPA a Monitorovacom výbore pre program SAPARD;
l)	získa späť nepoužité finančné prostriedky z IA/CFCU na konci programu PHARE a vymáha nevyužité finančné prostriedky od implementačných agentúr po ukončení opatrení ISPA, ako aj neoprávnene vyplatené prostriedky v dôsledku nezrovnalostí v programe ISPA a SAPARD;
m)	oznamuje EK údaje o akreditovanej agentúre SAPARD v zmysle Viacročnej finančnej dohody;
n)	uskutočňuje platby na účet len za účelom zaplatenia príspevku Komisie na výdaje v súlade s Viacročnou dohodou, pričom suma získaná z úrokov na účte bude použitá výhradne pre program SAPARD;
o)	predkladá Komisii v priebehu 6 mesiacov pred ukončením doby vyplácania stanovenej v konečnej Viacročnej finančnej dohode potvrdený výpis o skutočne zaplatených výdavkoch.
2.	NAO môže delegovať svoje povinnosti na maximálne dvoch iných úradníkov, ale musí zostať celkovo zodpovedný za všetky povinnosti ako sú mu ustanovené v Memorande o porozumení o zriadení NF a Memorande o porozumení o využití NF pre ISPA.

Článok 5
Monitorovanie programov PHARE, ISPA a SAPARD

1.	Splnomocnenec pre NF je členom Spoločného monitorovacieho výboru (Joint Monitoring Committee - JMC), ktorého ďalšími členmi sú Národný koordinátor zahraničnej pomoci a Európska komisia. Rovnako je členom Monitorovacích  podvýborov (Monitoring Sub-Committee).
2.	Splnomocnenec pre NF je členom Monitorovacieho výboru pre  program ISPA a Monitorovacieho výboru pre program SAPARD.
3.	Splnomocnenec pre NF môže v zmysle článku 5. MoU PHARE požadovať preradenie finančných prostriedkov z jedného podprogramu do druhého v rámci jedného finančného memoranda na základe odporúčania Spoločného monitorovacieho výboru (JMC). 

Článok 6
Úlohy NF 

Národný fond okrem praktického zabezpečenia zodpovedností splnomocnenca pre NF definovaných v §3 Memoranda o zriadení NF:
•	zriaďuje bankové účty pre každé finančné memorandum programu PHARE, pre každý sektor programu ISPA a pre program SAPARD EUROÚČET, účet pre spolufinancovanie zo štátneho rozpočtu a účet pre vyrovnávanie kurzových rozdielov, bankových poplatkov a iregularít v NBS;
•	zriaďuje podúčty, z ktorých implementačné agentúry budú môcť vykonávať platby a ak nie je možné tento systém implementovať, budú uzatvorené osobitné dohody medzi Komisiou a Národným fondom;.
•	Národný fond zodpovedá za zabezpečenie správneho používania EURO vo výkazoch výdavkov predkladaných Komisii;
•	NF zabezpečuje, aby sa bankové účty viedli na základe systému dvojitého podpisovania, pričom pre program ISPA sa vyžadujú podpisy splnomocnenca pre NF (NAO) a vedúceho účtovníka implementujúcej agentúry;
•	požaduje transferovanie fondov EÚ z Komisie do NF a ďalej cez Implementačné agentúry k príjemcom detailne určeným vo finančnom memorande;
•	oznamuje Komisii všetky príslušné informácie o účtoch Národného fondu;
•	zabezpečuje jednotné finančné riadenie programov;
•	vytvára predpoklady pre prideľovanie iných foriem pomoci Európskej únie;
•	zabezpečuje finančnú kontrolu v zmysle MoU; 
•	zabezpečuje dodržiavanie pravidiel o obstarávaní v zmysle Príručky PHARE DIS, ktorá zabezpečuje voľný prístup, spravodlivú súťaž a transparentnosť tak, ako je ustanovené v Článku IX Finančného nariadenia platného pre všeobecný rozpočet Európskych Spoločenstiev, pričom v jednotlivých prípadoch môže Komisia schváliť výnimku z používania pravidiel Praktickej príručky pre kontraktačné procedúry pre PHARE, ISPA a SAPARD, ak to predpokladá Finančné nariadenie a ďalšie príslušné overovania riadiaceho výboru ISPA;
•	zabezpečuje, aby postupy pre administratívu, účtovníctvo, platby a vnútornú kontrolu agentúry SAPARD garantovali ochranu finančných prostriedkov Komisie;
•	zabezpečuje, aby rozhodnutie o udelení akreditácie agentúre SAPARD bolo uskutočnené na základe preskúmania procedúr s prihliadnutím na záujmy Spoločenstva. Preskúmanie sa bude realizovať v súlade s medzinárodnými štandardmi pre audit;
•	zabezpečuje, aby účtovný systém agentúry SAPARD dosahoval medzinárodne prijaté účtovné štandardy;
•	predloží Komisii Výročnú správu o realizácii programu SAPARD do 6 mesiacov od ukončenia kalendárneho roku
•	spolupracuje s riadiacim orgánom pre program SAPARD
•	spolupracuje s certifikačným orgánom pre program SAPARD.

Článok 7
Úloha NF pri implementácii programu PHARE, ISPA a SAPARD

Rozsah zodpovedností NF a splnomocnenca pre Národný fond (NAO) už ustanovených pre program PHARE  v Memorande o porozumení o zriadení NF rozšíreného v zmysle Memoranda o porozumení o využití NF pre ISPA sa rozširuje podľa Viacročnej finančnej dohody aj pre program SAPARD. NF bude riadiť finančnú pomoc PHARE, ISPA a SAPARD podľa Decentralizovaného implementačného systému a Praktickej príručky pre kontraktačné procedúry pre PHARE, ISPA a SAPARD.

Článok 8
Finančná kontrola, účtovníctvo a audity

Príslušný národný finančný kontrolný orgán vykoná primeranú finančnú kontrolu v súlade s ustanoveniami finančného memoranda. Plán auditu na zhrnutie zistení auditov musí byť každý rok zaslané Komisii. Auditorské správy musia byť k dispozícii Komisii. Národný fond vedie systém podvojného, alebo analytického účtovníctva, ktoré zahŕňa všetky zmluvné a iné finančné operácie súvisiace so všetkými opatreniami v rámci asistencie PHARE, ISPA a SAPARD tak, ako je uvedené vo finančných vykonávacích ustanoveniach PHARE, ISPA a SAPARD. Certifikačný orgán vykoná certifikáciu účtov agentúry SAPARD a EUROÚČTU SAPARD.

Článok 9
Organizačné a administratívne zabezpečenie činnosti NF

Administratívne a organizačno-technické práce pre NF zabezpečuje MF SR. Potrebné ľudské zdroje pre včasný a správny výkon úloh zverených NF, potrebné priestory, kancelársky nábytok a iné vybavenie zabezpečuje MF SR. Písomné záznamy o celom finančnom riadení, organizácii verejných súťaží a kontrahovaní sa uchovajú päť rokov od uzatvorenia projektu.

Článok 10
Účinnosť

	Štatút nadobudol účinnosť dňom zriadenia Národného fondu pre program PHARE (2.12.1998) a bol rozšírený o úlohy pre program ISPA vyplývajúce z Memoranda o porozumení o využití NF pre program ISPA ku dňu 31.1.2001 a Viacročnej finančnej dohody pre program SAPARD ku dňu 20.3.2001.